For første gang i sin 20-årige karriere har senior meteorolog Olav Krogsæter i StormGeo utstedt tornadovarsel:

Torsdagen vil ifølge Krogsæter starte med lite skyer i nord og varierende skydekke i sør. Etter hvert skal det bli regnbyger, særlig i sør og utover ettermiddagen.

– Da er det fare for svært kraftige regn- og haglbyger med kraftig tordenvær, og lokalt store nedbørmengder på kort tid.

Det kan fort komme 20-40 mm på 2-3 timer der bygene blir kraftigst, sier Krogsæter.

Over 25 grader

Storm-meteorologen sier at det er Sørlandet, Telemark og sørlige halvdel av Østlandet som er mest utsatt.

– Vi kan ikke utelukke at det lokalt kan oppstå små tornadoer, sier Krogsæter.

Det er første gang et slikt varsel sendes ut i Norge.

– Det er ikke snakk om tornadoer som i USA, som jevner alt med jorden. Men i morgen blir det veldig varmt først på dagen. Så kommer det fuktig og ustabil luft inn, med kraftige tordenbyger. Der kan det dannes skypumper eller tornadoer, sier vakthavende meteorolog Olav Krogsæter om tornadovarselet.

– Det er vel egentlig ingen som har turt å sende ut et tornadovarsel i Norge før, det blir så mye styr. Jeg gjorde det nå, men innser at jeg har skapt mye ekstra jobb for meg selv, sier meteorologen til Fædrelandsvennen.

Kraftige tordenbyger ventes inn over Sør-Norge torsdag. Foto: StormGeo

Det vil være østlig bris, men lokalt kraftig vind i forbindelse med bygene. På Sør- og Østlandet ventes det 25-30 grader, men på Sørlandskysten 20-22 grader.

På Vestlandet sør for Stad kan det bli 25-28 grader torsdag ettermiddag.

Fare for flom og jordskred

Berørte områder vil kunne oppleve overvann i tettbebygde strøk. I tillegg kan det forekomme lokalt kraftige vindkast i forbindelse med bygene.

Norges vassdrags- og energidirektorat (NVE) har sendt ut farevarsel på gult nivå for flom og jordskred på Østlandet og Sørlandet for torsdag og fredag.

Meteorologisk institutt har sendt ut farevarsel på oransje nivå, og sier at det ventes lokalt svært kraftige tordenbyger som gir styrtregn Østafjells.

– Det vil falle over 30 millimeter på tre timer der de kraftigste bygene treffer, heter det i farevarselet.

Meteorologene har varslet hele 27 grader i Oslo før helgen – og varmen brer seg over store deler av landet.

Andre steder av landet kan oppleve temperaturer opp mot 25 grader uten nedbør. Allerede på fredag flytter varmen seg nordover, og Troms kan se fram til temperaturer på over 20 grader.

På torsdag melder derimot Yr hele 27 grader i hovedstaden, og 26 grader i Bergen.